เฝ้าระวัง แม่ฮ่องสอน 108 หมู่บ้าน เตือน ยังเสี่ยงภัยฝน น้ำป่า
แม่ฮ่องสอนเตือน 108 หมู่บ้าน 23 ตำบล เสี่ยงภัย เฝ้าระวังดินโคลนเลื่อนไหลตามหมู่บ้าน และเส้นทางสัญจร หากฝนยังเทลงมาในพื้นที่ ขณะเดียวกัน กรมทหารพราน 36 ยังจัดกำลังพลเฝ้าระวังคอยระวังต่อเนื่อง 24 ชม.  ,เมื่อวันที่ 22 ส.ค.61 ผู้สื่อข่าวรายงานว่า จากที่หลายอำเภอใน จ.แม่ฮ่องสอน มีฝนตกหนักและเกิดน้ำป่าไหลหลาก ดินโคลนเลื่อนไหล ซึ่งแต่ละหน่วยยังคงเฝ้าระวัง เพราะบางพื้นที่ยังมีฝนตกต่อเนื่องบนยอดเขา โดยสถานการณ์จุดชมวิวบ้านแม่สามแลบ แม่น้ำสาละวิน ที่ได้เพิ่มสูงขึ้นเมื่อ 3-4 วันที่ผ่านมา ขณะนี้ได้ลดลงอีก 1.5-2 เมตร คาดว่าถ้าวันนี้ตอนบนของน้ำสาละวินไม่มีฝนตกต่อเนื่อง สถานการณ์น้ำจะเข้าสู่สภาวะปกติ, ,ด้าน พ.อ.วุฒิ ปฐมเรืองกุล ผบ.ฉก.ทพ.36 ค่ายเทพสิงห์ ได้เดินทางลงพื้นที่ชายแดนสาละวินบ้านแม่สามแลบ เพื่อตรวจเยี่ยมและติดตามสถานการณ์น้ำป่าไหลหลาก ดินโคลนเลื่อนไหล พร้อมพบปะพูดคุยสอบถามสภาพความเป็นอยู่ของประชาชนที่อาศัยอยู่ในพื้นที่บ้านแม่สามแลบ และเจ้าของเรือโดยสารที่แล่นในลำน้ำสาละวิน ซึ่งพบว่าประชาชนที่นี่ไม่ได้หวั่นวิตกกับสถานการณ์น้ำป่าไหลหลาก และปริมาณน้ำสาละวินที่เพิ่มสูงขึ้นแต่อย่างใด ยังคงดำเนินชีวิตตามปกติ โดยทาง ผบ.ฉก.ทพ.36 ได้ตรวจเยี่ยมกำลังพล 2 ฐานปฏิบัติการ ที่ฐานปฏิบัติการบ้านแม่สามแลบ และจุดตรวจบ้านกอมูเดอ โดยได้กำชับเน้นย้ำให้กำลังพลทุกนายเตรียมพร้อมรับมือสถานการณ์ภัยพิบัติน้ำหลากอย่างใกล้ชิด และพร้อมออกช่วยเหลือประชาชนได้อย่างทันท่วงทีหากเกิดเหตุ 24 ชั่วโมง ทั้งภาคพื้นดินและทางน้ำ, ทั้งนี้ นายสิริรัฐ ชุมอุปการ ผู้ว่าราชการจังหวัดแม่ฮ่องสอน สั่งการให้ทุกอำเภอเฝ้าระวังและติดตามสถานการณ์โดยเฉพาะพื้นที่เสี่ยง ในพื้นที่อำเภอแม่สะเรียง 7 ตำบล 30 หมู่บ้าน อำเภอสบเมย 5 ตำบล 15 หมู่บ้าน อำเภอขุนยวม 6 ตำบล 36 หมู่บ้าน อำเภอแม่ลาน้อย 5 ตำบล 27 หมู่บ้าน และเส้นทางหลวงแผ่นดินที่มุ่งเข้าสู่จังหวัดแม่ฮ่องสอน สายหลัก 108 สาย 1095 และสาย 105 เน้นให้ติดตามข้อมูลปริมาณน้ำฝนสะสมในรอบ 24 ชั่วโมง หากมีข้อมูลชี้จะเกิดภาวะเสี่ยง หรืออันตรายต่อประชาชน ให้ดำเนินการแจ้งและอพยพไปยังพื้นที่ปลอดภัยตามแผนป้องกันและบรรเทาสาธารณภัยของอำเภอ ให้แจ้งเตือนประชาชนในพื้นที่ให้ติดตามข้อมูลข่าวสารสภาพน้ำสภาพอากาศอย่างใกล้ชิด และเตรียมพร้อมรับสถานการณ์โดยให้ปฏิบัติตามคำแนะนำจากทางราชการอย่างเคร่งครัด รวมทั้งบูรณาการหน่วยงานที่เกี่ยวข้องในการเตรียมพร้อมกำลังพล เครื่องจักรกล รวมถึงกำลังเจ้าหน้าที่ให้มีความพร้อมปฏิบัติงาน.
แม่ฮ่องสอน เตือน 108 หมู่บ้าน 23 ตำบล เสี่ยงภัย เฝ้าระวังดินโคลนเลื่อนไหลตามหมู่บ้านและเส้นทางสัญจร หากฝนยังเทลงมาในพื้นที่ ขณะเดียวกัน กรมทหารพราน 36 ยังจัดกำลังพลเฝ้าระวังคอยระวังต่อเนื่อง
น้ำสาละวิน,น้ำป่าหลาก,ดินโคลนเลื่อน,ฉก.ทพ.36,ผู้ว่าฯแม่ฮ่องสอน,ข่าวทั่วไป